સરકારે જીએસટી એક્ટમાં ૪૬ સુધારાની દરખાસ્ત કરી છે, જેને સંસદ અને રાજ્ય વિધાનસભાની મંજૂરી મળી જશે તો કંપનીઓ તેમના કર્મચારીઓને અપાતી ફૂડ, ટ્રાન્સપોર્ટ અને ઈન્સ્યોરન્સ જેવી ફેસિલિટી પર ઈનપુટ ટેક્સ ક્રેડિટ (ITC) મેળવી શકશે. સરકારે ગુડ્ઝ એન્ડ સર્વિસીઝ ટેક્સ(GST) કાયદામાં ૪૬ સુધારા રજૂ કર્યા છે. તેમાં રિવર્સ ચાર્જ મિકેનિઝમ, અલગ-અલગ બિઝનેસ ધરાવતી કંપનીઓ માટે અલગ રજિસ્ટ્રેશન, રજિસ્ટ્રેશન રદ કરવું, નવા રિટર્ન ફાઈલ કરવાના નિયમ અને મલ્ટિપલ ઈન્વોઈસને આવરી લેતી કોન્સોલિડેટેડ ડેબિટ/ક્રેડિટ નોટ્સમાં ફેરફારનો સમાવેશ છે. સરકારે આ મામલે સંબંધિત લોકોના સૂચનો ૧૫ જુલાઈ સુધીમાં મંગાવ્યા છે. મહેસૂલ વિભાગ એક વાર આ સુધારાને મંજૂરી આપી દેશે પછી તેને જીએસટી કાઉન્સિલ સમક્ષ મંજૂરી માટે મોકલાશે. ત્યારબાદ સંસદ અને રાજ્ય વિધાનસભાઓમાં તેને મંજૂર કરાશે. સરકારે સૂચવેલા સુધારા મુજબ કંપનીઓ તેમના કર્મચારીઓને ફૂડ સપ્લાય, બેવરેજીઝ(ઠંડા પીણા), આરોગ્ય સેવા, જીવન વીમા, ટ્રાવેલ બેનિફિટ, કર્મચારી માટે વાહન ભાડે આપવા કે ભાડે કરવા, વગેરે સેવાઓના બદલામાં ઈનપુટ ટેક્સ ક્રેડિટ(ITC) ક્લેઈમ કરી શકશે.